Coba jelasin Pemerintahan dari Taejo dari Joseon dalam bahasa melayu dong

Yi Seong-gye mengisytiharkan dinasti baru pada tahun 1392-1393 di bawah nama Joseon, dengan demikian menghidupkan semula sebuah negara yang lebih tua, yang juga dikenali sebagai Joseon, yang secara tidak langsung telah ditubuhkan hampir tiga ribu tahun sebelumnya, dan menamakan semula negara "Kerajaan Agung Joseon".

Pencapaian awal raja baru itu meningkatkan hubungan dengan China; dan sememangnya, Joseon berpunca akibat penolakan Jeneral Yi untuk menyerang China sebagai tindak balas terhadap serbuan dari penyamun Cina. Tidak lama selepas menaiki takhta, raja baru itu menghantar utusan untuk memberitahu pemerintahan Ming di Nanjing bahawa perubahan dinasti telah berlaku. Utusan Korea dihantar ke Jepun, mencari peluang untuk pembentukan semula hubungan yang baik. Misi itu berjaya; dan syōgun Ashikaga Yoshimitsu dilaporkan telah kagum dengan kedutaan pertama ini. Duta dari Kerajaan Ryūkyū telah diterima pada 1392, 1394 dan 1397. Siam pula menghantar utusan pada tahun 1393.

Pada tahun 1394, ibu kota telah ditubuhkan di Hanseong (Seoul). Apabila dinasti baru diisytiharkan dan secara rasmi diwujudkan, Taejo membangkitkan isu yang mana anaknya akan menjadi penggantinya. Walaupun putera kelima Taejo oleh Permaisuri Sineui, Yi Bang-won, telah menyumbang paling banyak untuk membantu bapanya berkuasa, baginda menyuarakan kebencian mendalam terhadap dua sekutu utama bapanya di istana, perdana menteri Jeong Do-jeon dan Nam Eun.

Kedua-dua pihak juga sedar sepenuhnya yang permusuhan bersama wujud antara satu sama lain dan sentiasa dirasakan terancam. Ketika jelas bahawa Yi Bang-won adalah pewaris yang paling layak untuk takhta, Jeong Do-jeon menggunakan pengaruhnya terhadap raja untuk meyakinkan bahawa pilihan paling bijak adalah putera yang paling disukai Taejo, bukan putera  yang Taejo rasa terbaik untuk kerajaan.

Pada 1392, putera kelapan Raja Taejo (putera kedua dari Permaisuri Sindeok), Putera Besar Uian (Yi Bang-seok) telah dilantik sebagai Putera Diraja, atau pewaris takhta. Setelah kemangkatan Permaisuri secara tiba-tiba, dan sementara Raja Taejo masih berkabung untuk isteri keduanya, Jeong Do-jeon bersekongkol untuk membunuh Yi Bang-won dan saudara-saudaranya untuk mengukuhkan jawatannya dalam pemerintahan.

Pada tahun 1398, selepas mendengar rancangan ini, Yi Bang-won dengan segera memberontak dan menyerbu istana, membunuh Jeong Do-jeon, pengikutnya, dan dua putera Permaisuri Sindeok. Insiden ini dikenali sebagai Perbalahan Putera yang Pertama. Terkejut pada hakikat bahawa anak-anaknya sanggup membunuh satu sama lain untuk takhta, dan akibat keletihan daripada kematian isteri keduanya, Raja Taejo segera memahkotakan putera keduanya Yi Bang-gwa, kemudian Raja Jeongjong, sebagai penguasa baru. Selepas itu, Raja Taejo bersara ke Vila Diraja Hamhung. Kemudian, baginda mengekalkan jarak dengan Yi Bang-won. Hal tersebut menyebabkan Taejo mengamuk, kerana baginda menyayangi kedua-dua putera dan Jeong Do-jeon. Dikatakan, Yi Bang-won menghantar utusan berkali-kali, dan setiap kali itu juga Taejo membunuh mereka untuk menyatakan keputusannya untuk tidak mahu menemui anaknya lagi. Anekdot bersejarah ini melahirkan istilah "Hamhung Cha sa", yang bermaksud seseorang yang tidak pernah kembali walaupun setelah dipujuk beberapa kali. Tetapi kajian baru-baru ini mendapati bahawa Taejo sebenarnya tidak membunuh mana-mana utusan Hamung itu. Mereka terbunuh semasa pemberontakan, yang kebetulan berlaku di rantau Hamhung.

Pada tahun 1400, Raja Jeongjong mengumumkan saudara kandungnya, Yi Bang-won sebagai pewaris takhta dan secara sukarela menuruni takhta. Pada tahun yang sama, Yi Bang-won akhirnya menaiki takhta Joseon sebagai Raja Taejong.

Sepuluh tahun selepas penurunan takhta, Raja Taejo mangkat pada 24 Mei 1408 di Istana Changdeok. Baginda dikebumikan di makam Geonwonneung (건원릉, 健 元 陵) di bandar Guri.